*Likumprojekts*

**Grozījumi** **Sabiedrības vajadzībām nepieciešamā nekustamā īpašuma atsavināšanas likumā**

Izdarīt Sabiedrības vajadzībām nepieciešamā nekustamā īpašuma atsavināšanas likumā (Latvijas Vēstnesis, 2010, 174. nr.; 2016, 81. nr.) šādus grozījumus:

1. Papildināt II nodaļu ar 17.1 pantu šādā redakcijā:

"17.1 pants. (1) Ja institūcija konstatē, ka atsavināmā nekustamā īpašuma īpašnieks ir miris, tad tā nekustamo īpašumu atsavina, ievērojot kārtību, kāda šajā likumā noteikta gadījumos, kad institūcijai nav zināma nekustamā īpašuma īpašnieka dzīvesvieta un viņš nav sniedzis informāciju par savu bankas kontu.

(2) Ja atsavināmā nekustamā īpašuma īpašnieks ir miris un mantojuma masai ir iecelts aizgādnis, tad, ciktāl to pieļauj Civillikums, attiecībā uz mantojuma masas aizgādni piemērojams regulējums, kas šajā likumā attiecas uz atsavināmā nekustamā īpašuma īpašnieku. Institūcija informāciju par mantojumam nodibināto aizgādnību un mantojuma masas aizgādni iegūst no zvērināta notāra."

2. Papildināt 18. panta pirmo daļu ar teikumu šādā redakcijā:

"Ja nekustamā īpašuma īpašnieka dzīvesvieta nav zināma, paziņojumu papildus var nosūtīt arī uz nekustamā īpašuma īpašnieka pēdējās zināmās dzīvesvietas adresi un/vai uz atsavināmā nekustamā īpašuma atrašanās vietas adresi."

3. Papildināt 22. pantu ar ceturto daļu šādā redakcijā:

"(4) Ja nekustamais īpašums, kas tiek atsavināts sabiedrības vajadzībām, ir šā nekustamā īpašuma īpašniekam vienīgā piederošā dzīvojamā telpa, kurā viņš paziņojuma nosūtīšanas dienā dzīvo, viņam noteiktā atlīdzība tiek palielināta par 5 procentiem. Šo atlīdzības daļu gadījumos, kas regulēti šā likuma 29.2 pantā, institūcija izmaksā nekustamā īpašuma īpašniekam."

4. Papildināt pārejas noteikumus ar 6., 7. un 8. punktu šādā redakcijā:

"6. Attiecībā uz zemi, uz kuru tiesības persona ieguvusi zemes reformas ietvaros un kura zemesgrāmatā vēl nav ierakstīta, institūcija nostiprina valsts vai pašvaldības īpašuma tiesības zemesgrāmatā uz atsevišķa likuma pamata saskaņā ar šādiem nosacījumiem:

1) institūcija nosūta paziņojumu Nekustamā īpašuma valsts kadastra informācijas sistēmā reģistrētam zemes lietotājam, kuram ir atzinums par īpašuma tiesību atjaunošanu, vai tiesiskajam valdītājam, kuram ir lēmums par īpašuma tiesību atjaunošanu vai par zemes piešķiršanu īpašumā par samaksu, vai spriedums par īpašuma tiesību atjaunošanu. Paziņojumā norāda, kādu sabiedrības vajadzību nodrošināšanai zeme vai tās daļa nepieciešama, kā arī aicina termiņā, kas nav ilgāks par sešiem mēnešiem, veikt nepieciešamās darbības zemes ierakstīšanai zemesgrāmatā. Institūcija paziņojumā informē par šajā pārejas noteikumu punktā minētajiem nosacījumiem;

2) institūcijai ir tiesības bez zemes lietotāja vai tiesiskā valdītāja piekrišanas veikt visas nepieciešamās darbības un iegūt visus nepieciešamos dokumentus un informāciju zemes vai tās daļas ierakstīšanai zemesgrāmatā arī pirms nepieciešamā likumprojekta sagatavošanas. Kadastrālā uzmērīšana visos gadījumos tiek veikta visai zemei, arī kad nepieciešama tikai tās daļa vai rodas strīds par robežu novietojumu. Institūcija sedz visas izmaksas, kas saistītas ar zemes vai tās daļas ierakstīšanu zemesgrāmatā;

3) pēc attiecīga likuma spēkā stāšanās institūcija nostiprina valsts vai pašvaldības īpašuma tiesības uz sabiedrības vajadzībām nepieciešamo zemi vai tās daļu, pirms tam attiecīgo zemi vai tās daļu ierakstot zemesgrāmatā uz lietotāja vai tiesiskā valdītāja vārda;

4) institūcija nosaka atlīdzību, ko veido zemes vai tās daļas tirgus vērtība, kā arī, ja nepieciešama zemes daļa – zaudējumu atlīdzība par atlikušās zemes daļas vērtības samazinājumu un par izmaiņām tās lietošanā. Atlīdzības daļu, ko veido zemes vai tās daļas tirgus vērtība, institūcija izmaksā šajā likumā noteiktajā kārtībā. Atlīdzības daļu, ko veido atlīdzība par zaudējumiem, institūcija izmaksā pēc atlikušās zemes daļas ierakstīšanas zemesgrāmatā;

5) ja zemes izpirkuma (pirkuma) līgumā minētais samaksas termiņš vēl nav iestājies un tajā noteiktās maksājuma saistības nav izpildītas pilnā apmērā, tad institūcija atlīdzības daļu, ko veido zemes vai tās daļas tirgus vērtība, izlieto minēto saistību izpildei;

6) ja zemes izpirkuma (pirkuma) līgums vēl nav noslēgts, tad institūcija izmaksā atlīdzību daļā, kas pārsniedz lēmumā par zemes piešķiršanu īpašumā par samaksu noteikto zemes izpirkuma (pirkuma) summu. Ja noteikta arī atlīdzība par zaudējumiem par atlikušās zemes daļas vērtības samazinājumu un par izmaiņām tās lietošanā, tad institūcija izmaksā to atlīdzības daļu, ko veido zemes daļas tirgus vērtība, kas pārsniedz lēmumā par zemes piešķiršanu īpašumā par samaksu noteiktā izpirkuma (pirkuma) summu. Par atlīdzības izmaksu institūcija informē Ministru kabineta noteikto institūciju, kurai ir deleģēts valsts pārvaldes uzdevums – slēgt lauku un pilsētu zemes izpirkuma (pirkuma) līgumus;

7) ja zemes izpirkuma (pirkuma) līgumā noteiktās saistības nav izpildītas pilnā apmērā vai zemes izpirkuma (pirkuma) līgums vēl nav noslēgts, tas nav šķērslis institūcijai zemi vai tās daļu ierakstīt zemesgrāmatā;

8) ja institūcija konstatē, ka zemes lietotājs vai tiesiskais valdītājs ir miris, tā rīkojas atbilstoši šā likuma 17.1 panta pirmajā daļā noteiktajam un ieraksta zemi vai tās daļu zemesgrāmatā uz valsts vai pašvaldības vārda.

7. Kad sabiedrības vajadzību nodrošināšanai valsts vai pašvaldības īpašumā nepieciešams iegūt zemesgrāmatā neierakstītu būvi, kas saskaņā ar normatīvajiem aktiem ierakstāma zemesgrāmatā un tai Nekustamā īpašuma valsts kadastra informācijas sistēmā reģistrēts tiesiskais valdītājs, vai zemesgrāmatā neierakstītu zemi citos gadījumos, kas nav minēti šā likuma pārejas noteikumu 6. punktā, un institūcija konstatē, ka ir iespējams iegūt šo zemju vai būvju īpašuma tiesību pamatojošos dokumentus, uz kuru pamata saskaņā ar normatīvajiem aktiem par nekustamā īpašuma ierakstīšanu zemesgrāmatās var ierakstīt attiecīgo zemi vai būvi zemesgrāmatā, piemērojams šā likuma pārejas noteikumu 6. punkta 1., 2., 3., 4. un 8. apakšpunkts. Ja būvei Nekustamā īpašuma valsts kadastra informācijas sistēmā reģistrēts lietotājs vai būve ir ar nenoskaidrotu piederību, tā uzskatāma par zemes daļu saskaņā ar Civillikuma 968. pantu un ierakstāma zemesgrāmatā vienlaikus ar zemi. Institūcija būvju kadastrālās uzmērīšanas izdevumus sedz no noteiktās atlīdzības par būvi.

8. Šā likuma 22. panta ceturto daļu piemēro arī visos tajos gadījumos, kad institūcija jau ir uzsākusi nekustamā īpašuma atsavināšanu, bet vēl nav noslēgts līgums par nekustamā īpašuma labprātīgu atsavināšanu vai nav stājies spēkā likums par konkrētā nekustamā īpašuma atsavināšanu."

Ministru prezidenta biedrs,

tieslietu ministrs Jānis Bordāns

Iesniedzējs:

Ministru prezidenta biedrs,

tieslietu ministrs Jānis Bordāns